Title: ข้อบัญญัติองค์การบริหารส่วนตำบลสระสี่เหลี่ยม เรื่อง ลดหย่อนภาษีบำรุงท้องที่ พ.ศ. 2560

ข้อบัญญัติองค์การบริหารส่วนตำบลสระสี่เหลี่ยม
เรื่อง
ลดหย่อนภาษีบำรุงท้องที่
พ.ศ.
๒๕๖๐[๑]

โดยที่เป็นการสมควรตราข้อบัญญัติองค์การบริหารส่วนตำบลสระสี่เหลี่ยม
ว่าด้วยการลดหย่อนที่ดินที่ไม่ต้องเสียภาษีบำรุงท้องที่เพื่อให้มีหลักเกณฑ์การลดหย่อนไม่ต้องเสียภาษีบำรุงท้องที่โดยเป็นไปตามกฎหมายกำหนด

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหารส่วนตำบลสระสี่เหลี่ยมโดยความเห็นชอบของสภาองค์การบริหารส่วนตำบลสระสี่เหลี่ยมและนายอำเภอพนัสนิคม
จึงตราข้อบัญญัตินี้ไว้ ดังต่อไปนี้

ข้อ ๑  ข้อบัญญัตินี้เรียกว่า ข้อบัญญัติองค์การบริหารส่วนตำบลสระสี่เหลี่ยม
เรื่อง การลดหย่อนภาษีบำรุงท้องที่ พ.ศ. ๒๕๖๐

ข้อ ๒  ข้อบัญญัตินี้ให้ใช้บังคับในเขตองค์การบริหารส่วนตำบลสระสี่เหลี่ยมนับแต่วันถัดจากวันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลสระสี่เหลี่ยมแล้วเจ็ดวัน

ข้อ ๓  ให้ยกเลิกข้อบัญญัติองค์การบริหารส่วนตำบลสระสี่เหลี่ยม
เรื่อง การลดหย่อนภาษีบำรุงท้องที่ พ.ศ. ๒๕๕๐

ข้อ ๔  บรรดาข้อบัญญัติ ประกาศ
ระเบียบหรือคำสั่งอื่นใดในส่วนที่ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๕  ในข้อบัญญัตินี้
ที่ดิน หมายความว่า พื้นที่ดิน
และความหมายรวมถึงพื้นที่ที่เป็นภูเขาหรือที่มีน้ำด้วย
บุคคลธรรมดา
หมายความว่า บุคคลตามความหมายแห่งประมวลกฎหมายแพ่งและพาณิชย์และให้หมายความรวมถึงคณะบุคคลที่มิใช่นิติบุคคลด้วย

ข้อ ๖  ให้บุคคลธรรมดาซึ่งเป็นเจ้าของที่ดินแปลงเดียวกันหรือหลายแปลงที่อยู่ในจังหวัดชลบุรีและใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตน
หรือประกอบกสิกรรมของตนให้ลดหย่อนไม่ต้องเสียภาษีบำรุงท้องที่ได้จำนวน ๓
ไร่

ข้อ ๗  กรณีที่ดินมีสิ่งปลูกสร้างและใช้สิ่งปลูกสร้างนั้นเป็นสถานที่ประกอบกิจการค้าหรือให้เช่าไม่ได้รับการลดหย่อนสำหรับของส่วนที่ดินที่มีสิ่งปลูกสร้างที่ใช้ประกอบกิจการค้าหรือให้เช่านั้น

ข้อ ๘  ให้นายกองค์การบริหารส่วนตำบลสระสี่เหลี่ยมเป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ
ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้

ประกาศ
ณ วันที่ ๒๑ ธันวาคม พ.ศ. ๒๕๖๐
สมบัติ
 นรวรา
ปลัดองค์การบริหารส่วนตำบลสระสี่เหลี่ยม
ปฏิบัติหน้าที่
นายกองค์การบริหารส่วนตำบลสระสี่เหลี่ยม

ปวันวิทย์/จัดทำ
๒๐
มีนาคม ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๙๒ ง/หน้า ๑๑๙/๒๐ พฤศจิกายน ๒๕๖๑